text: lægemidler (lægemiddelindustrien)
  
  publiceret: 2017-06-09 09:05:53+02:00
  Lægemidler (lægemiddelindustrien), Lægemiddelindustrien eller medicinalindustrien udvikler, fremstiller og markedsfører lægemidler enten i delvist forarbejdet form til viderefremstilling eller i brugsfærdige pakninger (farmaceutiske specialiteter).
  Omkring 1900 blev stort set al medicin fremstillet lokalt på apotekerne, men med den industrielle markedsføring af Aspirin (acetylsalicylsyre, 1899) tog udviklingen af lægemiddelindustrien fart. Grundlaget var mange steder den kemiske industri og farvestofindustrien; for Danmarks vedkommende i betydelig grad apotekssektoren.
  Forudsætningen for denne udvikling var store fremskridt i syntesekemi og i teknikker til isolering af stoffer (fra plantedele) samt fremstillingsteknologi (tabletter og injektionsvæsker), men også de samtidige fysiologiske opdagelser og udviklingen af en rationel farmakologi foruden teknik til lægemiddelafprøvning. Størstedelen af de lægemidler, der fremkom i 1900-t., og som på adskillige områder helt har revolutioneret sygdomsbehandlingen, stammer fra lægemiddelindustriens forskningsindsats; men også andre forskningsresultater har industrien nyttiggjort til lancering af præparater, der derved er blevet alment tilgængelige.
  Især som følge af de meget store udgifter til forskning og produktudvikling er denne industrigren domineret af store, ofte multinationale firmaer. Blandt de største er de amerikanske Merck og Pfizer samt det schweiziske Novartis. Derudover findes mange mindre firmaer; de fleste er uden egen forskning og fremstiller og markedsfører lægemidler, der ikke længere er beskyttet af patenter; de konkurrerer ofte på prisen og opererer som regel i et enkelt eller nogle få lande.
  Selvom de danske lægemiddelfirmaer ikke er store i international sammenhæng, har de udviklet mange nye lægemidler og står sig godt i konkurrencen. Det gælder bl.a. Novo Nordisk, Lundbeck-koncernen og Leo Pharma.
  Læs mere om lægemidler.